領先3場 大衞拉耶金手套叫胡
2024年04月22日 23:01
東網電視
更多新聞短片
大衞拉耶金手套獎叫胡。(Getty Images)
阿仙奴上輪聯賽2比0擊敗狼隊,亦係門將大衞拉耶今季第13場聯賽保持清白身,領先第2位愛華頓嘅比克福特3場,今季餘下5輪賽事,只要再多3場零封對手,就肯定攞到金手套獎。
28嘅大衞拉耶今季由賓福特外借加盟阿仙奴,最初領隊阿迪達話佢會同蘭斯達爾良性競爭,結果當然唔係咁,大衞拉耶火速企穩正選門將一職,蘭斯達爾淪為後備,雖然係借將身分,但有消息指其實雙方已簽定一分明年夏天生效嘅正式合約,轉會費2,700萬鎊(約2.64億港元),到時就會自動加盟。
現時大衞拉耶有機會問鼎金手套獎,證明阿迪達當初決定換龍門冇做錯,而暫時最可能威脅到大衛拉耶金手套獎嘅門將,就係愛華頓嘅比克福特,佢暫時累積10次零封,排第3係富咸嘅賓特尼奴,9次零封,並列第4有3人,分別係曼聯奧拿拿、阿士東維拉嘅達米安馬天尼斯同曼城艾達臣摩拉斯,8次零封。